26. schôdza NR SR - 1.deň - B. popoludní
Dátum: 2011-11-29
Poslanec: Matovič, Igor (-)
Druh vystúpenia: Vystúpenie v rozprave

Vážený pán predseda, milé dámy, milí páni, ja by som sa chcel opýtať, čo sa stalo zrazu. Keď som v septembri predkladal návrh zákona na zmrazenie platov politikov, všetci ste sa smiali a ťukali ste si na čelo. Keď v októbri som žiadal vás, milé plénum, aby ste zaradili tento bod na hlasovanie, lebo som argumentoval tým, že hrozia od budúceho roka škody, ak budeme mať zvýšené platy, znova ste sa smiali a robili ste si vtipy. Až štrnásti z vás vtedy hlasovali, že áno, súhlasia s tým, že budeme hlasovať o tejto téme. Všetci ostatní ste to odmietli. Boli to traja OKS poslanci, ktorí boli za návrh, boli to štyria obyčajní, boli to piati SaS-kári a bola to pani poslankyňa Dubovcová, jedna jediná z 28 poslancov SDKÚ, ale nebol to ani jeden jediný poslanec strany SMER. A 62 poslancov strany SMER unisono hlasovalo, že nesúhlasíme so zmrazovaním platov poslancov, nesúhlasíme, aby sme o tom hlasovali. Nebol ani jeden jediný poslanec SNS, ktorý by podporil tento návrh. Taktiež to nepodporili obidvaja nezávislí poslanci, pani poslankyňa Belousovová a pán poslanec Pučík. Opakujem, štrnásti ľudia v tejto sále vtedy boli za zmrazenie platov poslancov. (Prerušenie vystúpenia predsedajúcim.) Bugár, Béla, podpredseda NR SR Páni poslanci, ak tu nebude kľud, vyhlásim prestávku. Nech sa páči. Matovič, Igor, poslanec NR SR A preto sa pýtam, čo sa zrazu stalo. Nie je to náhodou to, že odrazu verejnosť začala hovoriť o tom, médiá začali hovoriť o tom, že sme nenažraní? A nezačali ste sa náhodou hanbiť a nezrátali ste si, že je pred voľbami, a preto ste odrazu prišli s tým, že áno, treba zmraziť to nemorálne zvýšenie platov poslancov? Je to tak. Pozrite sa, môžete ísť odtiaľto, najbližšie zrkadlá máte na záchodoch, ktoré tu máte, a tam sa choďte pozrieť na seba a opýtajte sa samých seba, či sa za seba nehanbíte. V októbri štrnásti ste hlasovali za zmrazenie platov poslancov. Dnes ste zrazu všetci za návrh. Toto je charakter podľa vás. Podľa mňa je to obyčajné farizejstvo. Za tým, čo sme navrhovali, naďalej stojíme. A nenavrhovali sme to preto, lebo sa blížili predčasné voľby. Navrhovali sme to, ešte raz to hovorím, 23. septembra čiže mesiac predtým, ako nejaké predčasné voľby sme schválili, preto, lebo situácia sa zmenila. Pred rokom, priznávam, som hlasoval taktiež za nový systém, podľa ktorého sa vypočítavajú výplaty ústavných činiteľov, bol som v tom, ako sme všetci boli v tom, že kríza je za nami. V septembri sme zistili, že, bohužiaľ, kríza za nami nie je. Nasmerovali sme sa úplne opačným smerom. A preto sme na zmenenú situáciu považovali za dôležité reagovať, a preto sme predložili návrh zákona. Ešte raz vám hovorím, hanba vám, za to, že ste si vtedy robili z nás posmešky. Dnes budete trápne hlasovať za zmrazenie platov aj vašich platov. Ja som na jednej strane rád, len hanba vám je za to farizejstvo a pokrytectvo, ktoré v takomto priamom prenose predvádzate. (Hlas v sále.) Pán predsedajúci ma upozorňuje, že trošku jemnejšie výrazy mám použiť. Ja to oceňujem. Aj predtým tu zariadil, aby tu bolo ticho, aby ma bolo počuť. To oceňujem. A naozaj, nehnevajte sa, som zvyknutý hovoriť tak, ako veci sú. Toto je farizejstvo a pokrytectvo v priamom prenose, to farizejstvo a pokrytectvo od vás. Ešte raz hovorím, môžete mi vyčítať, že ja som pred rokom tiež za to hlasoval. Ale uznal som po roku chybu, chybu s tým, že zmenili sa parametre. Slovensko nie je stredoeurópsky alebo európsky tiger v raste hospodárskom, ale Slovensko zrazu je vystavené tvrdej realite. A my si zvýšenie platov nezaslúžime, avšak obávam sa jednej veci, že súčasný návrh, ktorý ste predložili, je iba naoko, kým neubehnú voľby, že po voľbách znova si platy odmrazíte a takýmto spôsobom sa ľuďom zasmejete do očí. Preto navrhujeme, a pevne verím, že to predložíte, a som zvedavý, či sa nájdu aspoň podpisy pod tento pozmeňujúci návrh, aby sme zmrazili platy ústavných činiteľov dovtedy, dokedy Slovensko nebude mať vyrovnaný štátny rozpočet. Myslím si naozaj úprimne, že by to bolo fér, lebo ak takýto tlak sami na seba si ušijeme, tak bude nám každému záležať na tom, aby sme ľuďom už viacej neklamali, že si môžeme dovoliť viac, ako si v skutočnosti dovoliť môžeme. Naši rodičia a starí rodičia sa riadili heslom, že prikrývaj sa takou perinou, na akú máš. My, bohužiaľ, lepšie povedané, vy, ktorí ste tu už možno niektorí 20 rokov, ste 20 rokov ľudí klamali, 20 rokov ste plnili volebné sľuby a zadlžovali ste Slovenskú republiku. Dnes máme stav, ktorý ste vy spôsobili, 30 mld. eur dlh, za ktorý iba úroky ročne platíme 1,3 mld. eur tento rok. A 1,3 mld. eur je suma, ktorá je rovná dani z príjmu všetkých zamestnancov a všetkých živnostníkov na Slovensku. Čiže my všetky dane z príjmov živnostníkov a zamestnancov dáme iba na úroky z dlhu, ktorý vy ste spáchali. Hanba vám! Hanba vám... (Prerušenie vystúpenia predsedajúcim.)